6 in hof wat swartwildebees glo doodslaan‘n Skermskoot uit die video. ’n Video van ’n swartwildebees wat op uiters grusame wyse deur ŉ groep mense doodgeslaan word, het soos ’n veldbrand op sosiale media versprei. Ses verdagtes tussen 18 en 33 jaar oud het Maandag in die Bedford-landdroshof in die Oos-Kaap verskyn in verband met die voorval. Kapt. Lariane Jonker, woordvoerder van die polisie, het gesê die verdagtes het op aanklag van opsetlike saakbeskadiging, diefstal van wild en die jag van ŉ beskermde spesie verskyn. Die verdagtes is volgens Jonker Vrydag in samewerking met die departement van omgewingsake in die Oos-Kaap vasgetrek. “Dít volg ná ŉ voorval wat op 23 April omstreeks 18:00 in die Adelaide-polisiëringsgebied plaasgevind het.” Dit word volgens Jonker beweer dat lede van die Red Location-gemeenskap naby Adelaide die grensdraad van ŉ aangrensende wildreservaat geknip en ŉ swartwildebees aangeval en doodgemaak het. ŉ Video van die voorval word wyd op sosiale media gedeel. Op die video kan gesien word hoe die bebloede dier magteloos probeer wegkom terwyl ŉ groep van die gemeenskap hom met grawe en pangas slaan en honde hom byt. Dít alles ten aanskoue van jong kinders. Sosialemediagebruikers het vurig gereageer. “Afskuwelike optrede, nie normale gedrag nie” het een gesê en ŉ ander: “Hoekom nie [die dier] menslik doodmaak nie? Ek verstaan die wildebees word gesien as kos … maar om so wreed te wees! Daar is nie woorde nie!” Die verdagtes is op borgtog van R3 000 elk vrygelaat. “Ettiene Kitching van die departement van omgewingsake in die Oos-Kaap het bevestig die ondersoek is steeds aan die gang en verdere inhegtenisnemings is waarskynlik,” het Jonker gesê. Die polisie het die “barbaarse voorval” ten sterkste veroordeel. Die video kan hier gesien word. Die video is grafies van aard en kan sensitiewe lesers en kinders ontstel.